ลุ้น 8 มี.ค.นี้ “อนุทิน” ชงบอร์ดโรคติดต่อ ถกออก “วัคซีนพาสปอร์ต” รองรับเปิดประเทศ
ลุ้น 8 มี.ค.นี้ "อนุทิน" ชงบอร์ดโรคติดต่อ ถกออก "วัคซีนพาสปอร์ต" รองรับเปิดประเทศ
ลุ้น 8 มี.ค.นี้ "อนุทิน" ชงบอร์ดโรคติดต่อ ถกออก "วัคซีนพาสปอร์ต" รองรับเปิดประเทศ
6 มี.ค. 2564

ผู้สื่อข่าวรายงานว่า ในวันจันทร์ที่ 8 มี.ค.ที่จะถึงนี้ นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข (สธ.) จะหารือกับคณะกรรมการโรคติดต่อแห่งชาติเกี่ยวกับการจัดเอกสารรับรองการได้รับการฉีดวัคซีนป้องกันโควิด-19 ออกโดยกรมควบคุมโรค กระทรวงสาธารณสุข เป็นเอกสารทางราชการที่แนบไปกับพาสปอร์ต เพื่อแสดงถึงความพร้อมของประเทศไทย ความปลอดภัยของประชาชนคนไทยที่ได้รับหนังสือรับรองการฉีดวัคซีน
โดยก่อนหน้านี้ เมื่อวันที่ 2 มี.ค.ที่ผ่านมา นายอนุทินได้แสดงตัวอย่าง “วัคซีนพาสปอร์ต” หรือ หนังสือรับรองการฉีดวัคซีนโควิด-19 ให้กับสื่อมวลชนพร้อมเปิดเผยถึงการเตรียมพร้อมรับการเปิดประเทศ ที่จะมีการเดินทางเข้าออกประเทศว่า กระทรวงสาธารณสุข ได้หารือการจัดเอกสารรับรองการได้รับการฉีดวัคซีนป้องกันโควิด-19 ออกโดยกรมควบคุมโรค กระทรวงสาธารณสุข เป็นเอกสารทางราชการที่แนบไปกับพาสปอร์ต เพื่อแสดงถึงความพร้อมของประเทศไทย ความปลอดภัยของประชาชนคนไทยที่ได้รับหนังสือรับรองการฉีดวัคซีน โดยในเรื่องนี้ จะเป็นไปตาม พ.ร.บ.โรคติดต่อแห่งชาติ ซึ่งในวันจันทร์ที่ 8 มี.ค.นี้ จะนำเข้าสู่การพิจารณาของคณะกรรมการโรคติดต่อแห่งชาติต่อไป
นายอนุทิน กล่าวด้วยว่า ประเทศไทยได้สั่งจองซื้อวัคซีนโควิด-19 จำนวน 63 ล้านโดส ซึ่งขณะนี้ได้เริ่มฉีดวัคซีนโควิด 19 ที่ได้รับมาในระยะแรก ตั้งแต่วันที่ 28 ก.พ.ที่ผ่านมา วัคซีนในส่วนที่เหลือจะถูกจัดส่งมายังจังหวัดต่างๆ อย่างต่อเนื่อง โดยภายในเดือนพ.ค.-มิ.ย.64 จะมีวัคซีนที่ผลิตในประเทศมาฉีดให้กับประชาชนอย่างกว้างขวางต่อไป
อย่างไรก็ตาม เพื่อให้เกิดความครอบคลุมในการให้วัคซีนกับประชาชนในประเทศ คณะรัฐมนตรี (ครม.) ได้อนุมัติงบประมาณ 6,387 บาท เพื่อจัดซื้อวัคซีนจากบริษัทแอสตราเซเนกา จำนวน 35 ล้านโดส
“ถือเป็นเครื่องยืนยันว่า วัคซีนจะถูกจัดส่งให้กับพี่น้องประชาชนคนไทย อย่างครอบคลุมทั่วถึงแน่นอน นอกจากจะครอบคลุมพี่น้องประชาชนคนไทยแล้ว จะครอบคลุมให้กับทุกคนที่อาศัยอยู่ในแผ่นดินนี้ให้มีความปลอดภัยทุกคน ตามหลักขององค์การอนามัยโลก ที่บอกว่าจะไม่มีใครปลอดภัยจนกว่าทุกคนปลอดภัย ถือเป็นหลักการที่กระทรวงสาธารณสุขดำเนินการให้ทุกท่าน โดยเฉพาะคนไทยให้มีความปลอดภัย” นายอนุทินกล่าว
ด้านนายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า หลังจากประเทศเริ่มฉีดวัคซีนโควิด เมื่อปลายเดือนกุมภาพันธ์ที่ผ่านมา ส่งผลให้เกิดการตั้งคำถามถึงแนวคิดวัคซีนพาสปอร์ต (Vaccine Passport) เพื่อให้ผู้ที่ได้รับวัคซีนแล้วสามารถเดินทางออกนอกพื้นที่ระบาดหรือเดินทางข้ามประเทศได้
ทั้งนี้ อธิบดีกรมควบคุมโรคระบุว่า ตาม พ.ร.บ.โรคติดต่อฯ ให้อำนาจตามกฎหมายแก่เจ้าหน้าที่ด่านควบคุมโรคติดต่อ สำนักงานสาธารณสุขจังหวัด (สสจ.) หรือผู้อำนวยการโรงพยาบาล เป็นผู้ออกหนังสือรับรองให้กับประชาชนที่ฉีดวัคซีนโควิดจนครบได้ โดยขณะนี้ได้มีการวางระบบไว้แล้วเช่นกัน
อย่างไรก็ตาม สำหรับรายละเอียดขั้นตอน และข้อมูลการอนุญาตให้คนไทยสามารถเดินทางออกต่างประเทศ และการรับคนต่างชาติเดินทางเข้าไทย ต้องรอมติจากที่ประชุมที่ชัดเจน ซึ่งจะมีการประชุมเรื่อง วัคซีนพาสปอร์ต ในวันที่ 8 มี.ค. นี้
ที่มาภาพ : สำนักงานสารนิเทศ สำนักงานปลัดกระทรวงสาธารณสุข